Siglufjarðarhöfn var stærsta löndunarhöfn landsins á þorski á fiskveiðiárinu 2016 / 2017 . Fyrirtækið þjónar vertíðarbátum víða af landinu og er líka stærsta löndunarhöfn strandveiðiflotans á svæði B. Þrátt fyrir mikil umsvif er fiskmarkaðurinn á Siglufirði þó ekki við eina fjölina felldur . Auk þess að selja fisk á uppboðsmarkaði annast fyrirtækið löndun fyrir alla sem þess óska , sér um afgreiðslu fyrir landflutninga Eimskips og er með umboð fyrir bílaleigu Höldurs . Auk þess sinnir það hvers kyns þjónustu fyrir útgerðir og áhafnir skipa . Þá rekur fiskmarkaðurinn starfsstöð á Hofsósi og fiskurinn þar er seldur í gegnum Fiskmarkað Siglufjarðar . Framkvæmdastjóri fyrirtækisins er Steingrímur Óli Hákonarsson . Fiskmarkaðurinn á Siglufirði tók til starfa árið 2004 . Um þetta leyti voru fyrstu bátarnir frá Grindavík farnir að sækja miðin fyrir norðan og sömuleiðis höfðu Grímseyingar sýnt því áhuga að geta landað á Siglufirði . Engin þjónusta var á staðnum og þetta varð til þess að Steingrímur Óli fór af stað með fiskmarkað í samstarfi við heimamenn og fiskmarkað Suðurnesja , sem er annar stærsti hluthafinn í dag . Starfsemin byrjaði í gömlu Pólar rækjuverksmiðjunni . Það þurfti því að keyra með fiskinn frá höfninni og í gegnum allan bæinn . Því fylgdi talsverð vinna , kostnaður og óhagræði . Núverandi húsnæði fiskmarkaðarins við höfnina var á sínum tíma byggt sem netaverkstæði . Þegar loðnuverksmiðjunni var lokað var ekki lengur grundvöllur fyrir netaverkstæðið sem sameinaðist Fjarðaneti á Neskaupstað . Húsið var sett á sölu . Þangað flutti svo Fiskmarkaður Siglufjarðar árið 2005 og hefur verið þar allar götur síðan . Fyrstu árin voru umsvifin ekki mikil . Aðallega var fiskurinn af heimabátum en síðan hefur starfsemin heldur betur undið upp á sig . Þó hefur salan á markaðnum verið sveiflukennd en farið mest í um 8 þúsund tonn á einu ári en að jafnaði verið á milli 5 - 6 þúsund tonn . Á síðasta ári var salan tæp 5 þúsund tonn en sjómannaverkfallið dró að sjálfsögðu úr umsvifunum . 2016 nam salan um 6 þúsund tonnum og landaður afli var um 25.000 tonn . Þar af var landað um 22.110 tonnum af þorski og var Siglufjörður önnur hæsta löndunarhöfnin á þorski þrátt fyrir að lítið sé unnið af þorski á staðnum . Siglufjörður kom næst á eftir Reykjavík , þar sem 22.163 tonn af þorski komu á land árið 2016 , og munaði ekki miklu á tveimur efstu höfnunum . Sé miðað við fiskveiðiárið 2016 / 2017 barst mesti þorskaflinn á land á Siglufirði , 20.553 tonn og næstu hafnir voru í Reykjavík , 20.511 tonn , Grindavík með 18.739 tonn og Vestmannaeyjar með 11.484 tonn . Stystu leið til löndunar Mörg aðkomuskip og bátar landa reglulega á Siglufirði hluta úr árinu og þar eru Grindavíkurbátarnir ekki síst atkvæðamiklir . Þetta hefur farið vaxandi undanfarin ár og síðustu þrjú árin hefur sérstaklega mikið af fiski komið þar á land . Megninu af þorski sem kemur ferskur á land er ekið til vinnslu fyrir sunnan og vestan en töluverður hluti fer á Fiskmarkað Siglufjarðar . Húsið er 800 fermetrar að stærð en Steingrímur Óli segir að marga daga á ári sé alltof þröngt um starfsemina . „ Við erum með dálitla hliðarbúgrein sem felst í afgreiðslu fyrir Eimskipafélagið á landflutningum á pakkavöru og öðru . Oft á tíðum er því plássið alltof lítið , “ segir Steingrímur . Tíu manns starfa hjá Fiskmarkaðnum . Fyrirtækið sér um alla löndun á Siglufirði . Bátar Stakkavíkur í Grindavík hafa í mörg ár landað á Siglufirði . Árið 2013 ákvað fiskmarkaður Siglufjarðar að færa út kvíarnar og markaðsetja sig fyrir stærri línuskip . Sú markaðsetning skilaði góðum árangri . Undanfarin 3 ár hafa stóru línuveiðiskipin landað á Siglufirði , t.d. Þorbjarnarskipin , Tjaldur , Rifsnes og Örvar frá Snæfellsbæ og Frosti frá Grenivík kemur reglulega . Á vorin hafa rækjutogarar Nesfisks í Garði , Sóley Sigurjóns og Berglín komið og verið langt fram á sumar . Rækjunni er landað og hún flutt til vinnslu á Hvammstanga . „ Menn vita orðið af þessari þjónustu og nýta sér hana þegar þeir eru við veiðar hérna úti fyrir Norðurlandi . Menn eiga að geta farið stystu leið sem er hagkvæmust fyrir skipin , “ segir Steingrímur Óli . Sótt um leyfi fyrir stækkun Fiskmarkaðurinn og sú þjónusta sem hann veitir aðkomubátum smitar út í umhverfið og umsvifin hjá óskyldum fyrirtækjum og einstaklingum eykst mikið þegar landanirnar eru sem flestar . Þannig hleypur á snærið hjá iðnaðarmönnum , köfurum , og talsverður kippur verður í verslun einnig . Starfsmenn fiskmarkaðarins gera sér gjarnan ferðir til Akureyrar til þess að ná í varahluti í skipin ef þess þarf . Þau panta tíma fyrir áhafnirnar hjá tannlækni og lækni . Allt er þetta innifalin þjónusta sem ekki er rukkað sérstaklega fyrir . Fiskmarkaðurinn er með útibú fyrir bílaleigu Höldurs og þegar mest er um landanir er mikið um útleigu á bílum . Á mestu annatímum á haustin verður þess vart að húsið má ekki vera minna . Kælirinn er þá iðulega fullnýttur en hann tekur rúm 100 tonn . Búið er að sækja um leyfi fyrir stækkun á húsinu til austurs . Þar vilja fiskmarkaðsmenn reisa 400 fermetra viðbyggingu . „ Ég hef miklar áhyggjur af samþjöppun í sjávarútvegi . Litlu karlarnir sem hafa eiginlega haldið okkur á floti allt árið eru að týna tölunni . Staðan er orðin mjög slæm hvað þetta varðar , “ segir Steingrímur Óli . Strandveiðarnar hafa líka skipt miklu máli í rekstri Fiskmarkaðarins sem er sá stærsti í sölu á B-svæðinu .